## Zakon o postupanju s objektima gradenim protivno prostornim planovima i bez odobrenja za građenje

### NN 33/1992 (12.6.1992.), Zakon o postupanju s objektima gradenim protivno prostornim planovima i bez odobrenja za građenje

# SABOR REPUBLIKE HRVATSKE

Na temelju članka 89. Ustava Republike Hrvatske, a u svezi s člancima
6. i 7. Ustavnog zakona za provedbu Ustava Republike Hrvatske, donosim

## UKAZ

### o proglašenju Zakona o postupanju s objektima građenim protivno prostornim planovima i bez odobrenja za građenje

Proglašavam Zakon o postupanju s objektima građenim protivno prostornim
planovima i bez odobrenja za građenje, kojeg je Sabor Republike Hrvatske
donio na skupnoj sjednici Društveno-političkog vijeća 4. lipnja 1992, Vijeća
općina 4. lipnja 1992. i Vijeća udruženog rada 4. lipnja 1992.

Broj: PA4-40/1-92

Zagreb, 9. lipnja 1992.

Predsjednik Republike Hrvatske

**dr. Franjo Tuđman, v. r.**

---

## ZAKON

### o postupanju s objektima gradenim protivno prostornim planovima i bez odobrenja za građenje

Članak 1.

Izgrađeni objekt i objekt čija je izgradnja započeta protivno prostornom
planu i bez odobrenja za građenje može se zadržati u prostoru pod uvjetima
propisanim ovim Zakonom.

Izgrađenim objektom, u smislu ovoga Zakona, smatra se objekt na kojem
su do dana stupanja na snagu ovoga Zakona izvedeni građevinski i instalaterski
radovi.

Objektom čija je izgradnja započeta u smislu ovoga Zakona, smatra se
objekt, kojemu su do dana stupanja na snagu ovoga Zakona, izvedeni konstruktivni
dijelovi najmanje jedne etaže.

Prostornim planom u smislu ovoga Zakona smatraju se prostorni planovi
i drugi propisi koji zamjenjuju prostorne planove, doneseni do dana stupanja
na snagu ovoga Zakona.

Članak 2.

Objekt iz članka 1., stavak 2., ovoga Zakona može se zadržati u prostoru
ako je izgrađen u skladu s uvjetima uređenja prostora, odnosno ako se može
uskladiti s tim uvjetima te ako njegovo zadržavanje u prostoru nije isključeno
odredbom članka 13. ovoga Zakona.

Objekt iz članka 1., stavak 3. ovoga Zakona može se zadržati u prostoru
ako se može uskladiti s uvjetima uređenja prostora.te ako njegovo zadržavanje
u prostoru nije isključeno odredbom članka 13. ovoga Zakona.

Uvjeti uređenja prostora iz stavka 1. i 2. ovogs članka sadrže maksimalnu
visinu objekta, vrstu i nagib krova, vrstu pokrova, uređenje građevinske
parcele i zaštite okoliša.

Uvjete iz stavka 3. ovoga članka utvrđuje tijelo državne uprave nadležno
za poslove prostornog uređenja (u daljnjem tekstu: nadležno tijelo) po
službenoj dužnosti u postupku za zadržavanje objekta u prostoru, a na temelju
prostornog plana uz uvažavanje elemenata izgradnje karakterističnih za
to područje.

Članak 3.

Postupak za zadržavanje objekta u prostoru u slučajevima predviđenim
ovim zakonom pokreće se na zahtjev graditelja objekta u roku od 6 mjeseci
od dana stupanja na snagu ovoga Zakona.

Ako graditelj objekta ne pokrene postupak u roku na vedenom u stavku
1. ovoga članka, nadležno tijelo dužno je pokrenuti postupak po službenoj
dužnosti u roku od 3 mjeseca po proteku roka iz stavka 1. ovoga članka.

Ako nadležno tijelo ne pokrene postupak u roku iz stavka 2. ovoga članka,
postupak će pokrenuti nadležno ministarstvo, na trošak jedinice lokalne
samouprave.

Zahtjevu za pokretanje postupka na trošak graditelja objekta prilaže
se:

- kopija katastarskog plana i geodetsko-katastarskim metodama dobiven
snimak objekta,

- arhitektonski snimak izvedenog stanja u mjerilu 1:100 ili 1:50.

Članak 4.

Za izgrađeni objekt koji je usklađen s uvjetima uređenja prostora iz
članka 2. stavak 3., ovoga Zakona nadležno tijelo donosi rješenje o zadržavanju
objekta u prostoru te određuje visinu i način isplate naknade iz članka
7. ovoga Zakona.

Ako objekt nije izgrađen u skladu s uvjetima uređenja prostora iz članka
2., stavak 3., ovoga Zakone, nadležno tijelo utvrđuje te uvjete i određuje
rok u kojem je graditelj

objekta dužan objekt uskladiti s tim uvjetima.

Rok iz stavka 2. ovoga članka ne može biti kraći od 60 dana.

Ako graditelj objekta u roku uskladi objekt s utvrđenim uvjetima iz
stavka 2. ovoga članka, nadležno tijelo donosi rješenje o zadržavanju objekta
u prostoru te određuje visinu i način isplate naknade iz članka 7. ovoga
Zakona. U protivnom donosi se rješenje kojim se odbija zahtjev graditelja,
odnosno rješenje kojim se utvrđuje da se objekt ne može zadržati u prostoru.

Članak 5.

Za objekt čija je izgradnja započeta nadležno tijelo donosi rješenje
kojim se određuje da se objekt može zadržati u prostoru, utvrđuje uvjete
uređenja prostora iz članka 2., stavak 3., ovoga Zakona te određuje visinu
i način isplate naknade iz članka 7. ovoga Zakona.

Članak 6.

Graditelj objekta iz članka 1. stavak 2. i 3. ovoga Zakona dužan je
ishoditi odobrenje za građenje prema odredbama posebnog propisa, u roku
od pet godina od dana konačnosti rješenja o zadržavanju objekta u prostoru
i po podmirenju naknade iz članka 7. ovoga Zakona.

Rješenje o zadržavanju objekta u prostoru zmjenjuje uvjerenje o uvjetima
uređenja prostora.

Na temelju odobrenja za građenje, graditelj objekta može objekt upisati
u zemljišne knjige.

Članak 7.

Graditelj objekta iz članka 1., stavak 2. i 3. ovoga Zakona, dužan je
platiti naknadu za narušene vrijednosti i potencijal prostora.

Članak 8.

Naknada za narušene vrijednosti i potencijal prostora utvrđuje se prema
vrsti i obimu narušavanja vrijednosti i potencijala prostora koje je prouzročeno
građenjem objekta a u svezi s vrijednošću položajne zone u kojoj se objekt
nalazi.

Za utvrđivanje visine naknade iz slavka 1. ovoga članka Vlada Republike
Hrvatske propisuje kriterije za ocjenjivanje narušenih vrijednosti i potencijala
prostora, koeficijente za položajne zone i vrijednost boda za izračunavanje
visine naknade.

Članak 9.

Skupština općine, odnosno Grada, na temelju propisa iz članka 8., stavak
2., ovoga Zakona dužna je utvrditi najmanje tri a najviše pet položajnih
zona, ovisno o atraktivnosti određenog područja te rezultata ulaganja društvenih
sredstava.

Članak 10.

Naknadu iz članka 7. ovoga Zakona graditelj objekta može isplatiti odjednom
ili u obročnim otplatama.

Rok obročne otplate ne može biti duži od dvije godine. Iznimno izvršno
vijeće skupštine općine, odnosno Grada, može odrediti duži rok obročne
otplate, ovisno o materijalnim i socijalnim prilikama graditelja objekta,
ali ne duži od tri godine.

Iznos prvog obroka ne može biti niži od 30% od utvrđene naknade, a isplaćuje
se u roku od 15 dana od dana konačnosti rješenja o zadržavanju objekta
u prostoru.

Preostali dio duga isplaćuje se u jednakim mjesečnim obrocima uz revalorizaciju.

Obroci se revaloriziraju svaka 3 mjeseca s visinom eskontne stope Narodne
banke Hrvatske uvećane za 20%.

Članak 11.

Sredstva naknade koriste se za izgradnju i održavanje komunalnih objekata
i uređaja, izradu prostorno-planske dokumentacije, utvrđivanje i uređivanje
pomorskog dobra, uređivanje prostora i okoliša nakon rušenja objekta.

Sredstva naknade uplaćuju se na poseban račun skupštine općine, odnosno
Grada i koriste se prema utvrđenom programu.

Sredstva iz stavka 1. ovoga članka u dijelu od 50% skupština općine
odnosno Grada dužna je uplatiti u posebnu financijsku organizaciju osnovanu
za financiranje obnove ratom oštećenih i razrušenih objekata u sladu s
posebnim Zakonom:

Članak 12.

Ako graditelj objekta ne isplati naknadu u iznosu i u roku određenom
rješenjem o zadržavanju objekta u prostoru, naplata će se izvršiti prisilnim
putem.

Članak 13.

Odredbe ovoga Zakona ne odnose se na objekte koji se nalaze :

1. izvan građevinskog područja u nacionalnom parku, odnosno parku prirode
kao i unutar zaštičenih ili evidentiranih prostora strogih rezervata, specijalnih
rezervata, park šuma, spomenika prirode i hortikulturnih spomenika,

2. na prostoru istražene arheološke zone, unutar registrirane ili evidentirane
povijesne graditeljske cjeline (urbane, poluurbane i ruralne) kao i na
ili uz povijesne građevine (pojedinaćne spomenike),

3. u pomorskom i vodnom dobru,

4. u I. i II. zoni sanitarne zaštite izvorišta vode za piće,

5. na prostoru unutar izgrađenih, planiranih ili istraženih (u mjerilu
1:5000 ili detaljnijem) prometnih, energetskih, kanalizacijskih i vodoprivrednih
objekata, odnosno koridora od važnosti za Republiku i Grad,

6. u šumi i na šumskom zemljištu,

7. na poljoprivrednom zemljištu najviše bonitetne klase u općini, osim
ako je to stambeni i gospodarski objekt poljoprivrednika,

8. na eksploataoijskom polju mineralne sirovine,

9. unutar građevinskog područja na površinama koje su postojećim prostornim
planovima, donesenim nakon 5. travnja 1989. godine predviđene za druge
namjene i to za objekte od javnog i općeg interesa, objekte turističko-ugostiteljske
i industrijske namjene

PRIJELAZNE I ZAKLJUČNE ODREDBE

Članak 14.

Građevinsko urbanistički inspektor naredit će rušenje objekta iz članka
1. ovoga Zakona ako:

- nadležno tijelo donese rješenje kojim se odbija zahtjev graditelja
objekta, odnosno rješenje kojim se utvrđuje da se objekt ne može zadržati
u prostoru,

- graditelj objekta ne ishodi odobrenje za građenje u roku iz članka
6., stavka 1., ovoga Zakona.

Izvršenje rješenja o rušenju objekta, donesenih na temelju posebnih
propisa, za objekte iz članka 1. ovoga Zakona, građevinsko-urbanistički
inspektor neće provesti.

Članak 15.

Vlada Republike Hrvatske donijet će u roku od 30 dana od dana stupanja
na snagu ovoga Zakona, propis iz članka 8., stavak 2. ovoga Zakona.

Skupština općine, odnosno Grada, utvrdit će u roku od 60 dana od dana
donošenja propisa iz članka 8., stavak 2., ovoga Zakona položajne zone
iz članka 9. ovoga Zakona, kao i utvrditi zone i objekte iz članka 13.
ovoga Zakona s programom privođenja prostora namjeni predviđenoj prostornim
planovima.

Članak 16.

Ovaj Zakon stupa na snagu osmoga dana od dana objave u "Narodnim
novinama".

Klasa: 462-01/91-02/04

Zagreb, 4. lipnja 1992.

SABOR REPUBLIKE HRVATSKE

Predsjednik Društveno-političkog vijeća

**Vice Vukojević, dipl. iur., v. r.**

Predsjednik Vijeća općina

**Luka Bebić, dipl. ing., v. r.**

Predsjednik Vijeća udruženog rada

**mr. Ivan Matija, v. r.**

Predsjednik Sabora

**dr. Žarko Domljan, v. r.**

Zakon, NN 33/1992-820
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)